बयानों की गंगा, महाराष्ट्र के बाद; अब बिहार पर भाजपा की नज़र
Maharashtra NCP Party MLA (Political Crisis) Latest Opinion. Follow Ajit Pawar Vs Sharad Pawar Team MLA Latest News, Maharashtra Political Crisis Story On Dainik Bhaskar भाजपा को जीत की आदत लग गई है। कर्नाटक की करारी हार के बाद उसे कोई बड़े गर्व की अनुभूति की चिंता सता रही थी।
भाजपा को जीत की आदत लग गई है। कर्नाटक की करारी हार के बाद उसे कोई बड़े गर्व की अनुभूति की चिंता सता रही थी। महाराष्ट्र के घटनाक्रम से वह अनुभूति उसे मिल गई। जीवन का नियम है जीत की आकांक्षा किसी छोर पर जाकर रुकती नहीं। वह और बड़ी जीत के लिए हमेशा कुलबुलाती रहती है।
महाराष्ट्र में शरद पवार जैसे राजनीति के दिग्गज को करारा झटका देने के बाद भाजपा के कुछ नेताओं को अब लगने लगा है कि महाराष्ट्र की तरह वे बिहार में भी कोई बड़ा दांव चल सकते हैं। चूँकि बिहार में चुनाव को अभी दो साल बाक़ी हैं, इसलिए यहाँ इस तरह की गुंजाइश देखना लाज़िमी भी है।
सुशील मोदी और अन्य नेता अब बयान वीर बनकर अचानक उभर आए हैं। महाराष्ट्र के राजनीतिक कोलाहल के बाद उन्हें लगता है कि नीतीश कुमार के विधायक पके सेब की तरह उनकी झोली में आ गिरेंगे।
हालाँकि, यह उतना आसान नहीं है क्योंकि यहाँ महाराष्ट्र की तरह कोई विभीषण नुमा भतीजा नहीं है जिसके मन में मुख्यमंत्री या उप मुख्यमंत्री बनने की इच्छा कुलाँचे मार रही हो। वैसे भी 74 विधायकों वाली भाजपा द्वारा जदयू के 43 में से तीन चौथाई यानी 32 विधायकों को तोड़ भी लिया जाता है तो भी भाजपा बहुमत से काफ़ी पीछे रह जाती है। अब लालू यादव की पार्टी तो टूटने से रही।
इतने लम्बे कार्यकाल में नीतीश कुमार ने भले ही दल बदले हों। वे भाजपा के पक्ष में भी गए हैं, लेकिन लालू यादव टस के मस नहीं हुए। उनका भाजपा और संघ से जन्मजात विरोध रहा है और इस विरोध को उन्होंने शिद्दत से निभाया भी है। सत्ता के लिए उन्होंने कभी भाजपा से हाथ मिलाने की बात नहीं सोची।
बहरहाल, भाजपा तो सर्वव्यापी और सार्वभौम है, इसलिए वह कुछ भी कर सकती है और कैसा भी सपना देखने के लिए स्वतंत्र भी है। देखना तो यह दिलचस्प होगा कि महाराष्ट्र में जो अजित दादा पवार ने भाजपा से हाथ मिलाया है, असल में उनके साथ तीन चौथाई विधायक हैं भी या नहीं।
दावा तो वे कर रहे हैं कि 53 में से एनसीपी के चालीस विधायक उनके साथ हैं, लेकिन शरद पवार महाराष्ट्र भर में राजनीतिक रैलियाँ करके इस दावे और अजित दादा के खेल को बिगाड़ भी सकते हैं। ये बात और है कि ईडी और सीबीआई के कारण जिन बड़े एनसीपी नेताओं को डर सता रहा था उन्हें खुद शरद पवार ने ही कुछ दिनों के लिए भाजपा में जाने का इशारा कर दिया हो!
यह आशंका इसलिए भी है क्योंकि आख़िर शरद पवार इतने भोले तो नहीं ही हैं कि उनकी पार्टी के नौ विधायक अचानक राजभवन जाकर मंत्री पद की शपथ ले लें और उन्हें कुछ पता ही न चले! वैसे भी शरद पवार के बारे में यह बात मशहूर है कि वे कौन से हाथ से क्या करने वाले हैं, उनके ही दूसरे हाथ को पता नहीं रहता। ऐसे में उनके दिग्गज नेताओं का इस तरह पार्टी से पलायन कुछ समझ में आने लायक़ कदम प्रतीत नहीं होता।
बहरहाल, बिहार में मिलना- जुलना जारी है और नीतीश कुमार, लालू यादव और उनके बेटे तेजस्वी पूरी तरह सतर्क हो गए हैं। कहीं कोई उनकी सत्ता न लूट ले जाए!